Sa kmieni wara nofsinhar, kienet f’lokha ħafna l-espressjoni “temp tal-Ġimgħa l-Kbira”, speċjalment għall-ħabta ta’ nofsinhar meta ħalbiet tax-xita f’ċerti nħawi bis-silġ u r-ragħad qabdu jaqtgħu qalb il-parroċċi mnejn joħorġu l-purċissjonijiet tal-Ġimgħa l-Kbira. Madankollu wara nofsinhar t-temp fetaħ u minkejja li r-riħ baqa’ kemmxejn qawwi l-purċissjonijiet ħarġu. X’inhuma l-oriġini ta’ din id-drawwa li tmur lura għal żmien il-Kavallieri u li apparti fi 19-il parroċċa f’Malta u Għawdex hi ħajja wkoll f’pajjiżi oħra fil-Mediterran? F’Malta biss hu stmat li bħal-lum ikunu impenjati aktar minn 10,000 persuna bejn reffiegħa, personaġġi, bandisti u persuni nvoluti fl-organizazzjoni. L-oriġini tal-purċissjonijiet tal-Ġimgħa l-Kbira kien digriet tal-Papa Gregorju 13, biex issir purcissjoni penitenzjali. Oriġinaw mill-bolla tal-Papa tal-1573 u qal lill-fratellanza tas-sagrament biex jorganizzaw purċissjonijiet penitenzjali, jieqfu f’xi knejjes u jsir ċertu talb. Wara kien hemm il-fratellanza tal-Belt ta’ Portu Salvu magħrufa bħala ta’ San Duminku, li bdew jorganizzaw din il-purċissjoni u bdew bi statwa tad-duluri. L-istoriku, Joseph Grima, spjega li hemm rabta bejn il-purcissjonijiet tal-Ġimgha l-Kbira u l-Patrijiet Franġiskani. Jgħid li fil-Belt il-purċissjoni llum toħrog mill-knisja ta’ Ġieżu bħal ma toħroġ tar-Rabat mill-knisja ta’ Ġieżu. Dawk il-partijiet Frangiskani għandhom konnessjonijiet qawwija mat-Terra Santa. Allura dawn jkunu taw impetu biex jsiru dawn il-prucissjonijiet. Fil-fatt jingħad li l-eqdem purċissjoni hi tar-Rabat. Ir-riċerka turi li purċissjonijiet oħra li kienu jsiru fil-passat, deskritti bħala rikki, m’għadhomx isiru, fosthom waħda mill-knisja tal-Agostinjani. Joseph Grima jispjega li din it-tradizzjoni tinsab f’pajjiżi oħra ġirien, fil-Mediterran fosthom fi Spanja, Sqallija u l-Italja. L-akbar ammont ta’ vari jinstabu f’Ħal Qormi u ż-Żejtun, waqt li bosta lokalitajiet oħra għandhom partikularitajiet interessanti. Il-personaġġi fil-purċissjoni kienu ntrodotti fir-Rabat. Minkejja li l-purċissjonijiet saru aktar rappreżentazzjoni dramatiżżata, għad hemm purċissjonijiet purament penitenzjali bħalma hi dik li toħroġ mill-parroċċa ta’ San Ġorġ, fir-Rabat Għawdex.